Асҳоби фил

Асҳоби Фил ба вуқӯъ пайвастааст. Достони Асҳоби фил дар яке аз сураҳои маккӣ зикр гардида ва он сура ба муносибати зикри ин ҳодиса дар он сураи "Фил" номида шудааст. Таърих Дар таърихҳо дар тафсили достони Асҳоби Фил омадааст, ки Абраҳа ибни Сабоҳ фармонравои ҳабашитабори Яман, барои ибодати масеҳиён дар шаҳри Санъо маъбад (калисо)-е бо номи Қуллайс сохт ва чун дид, ки мардум ба он дар баробари хонаи Каъба таваҷҷӯҳе зоҳир намесозанд, ба фикри вайрон намудани маъбади Макка афтод ва бо сипоҳи фаровон ва филони ҷангӣ ба он ҷо лашкар кашид. Вақте ба Макка наздик шуданд, дар ҷое бо номи Муғаммас лашкар заданд. Пайгарди лашкар шутурони мардуми Макка ва дар он миён дусад шутури бобокалони Паёмбар (с) – Абдулмутталибро ғорат намуда, ба лашкаргоҳ овард. Абдулмутталиб дар суроғи шутуронаш ба назди Абраҳа омад. Абраҳа вақте ӯро марди хушсимо ва бовиқор дид, дар ҳаққи вай ниҳояти эҳтиромро ба ҷой овард ва аз вай сабаби омадан пурсид. Абдулмутталиб гуфт: Шутурони худро гум кардам ва дар ҷустуҷӯи онҳо ба назди шумо омадам! Абраҳа гуфт: Аҷаб одаме будӣ! Ман омадам, ки маркази муқаддаси шумо – хонаи Худоатонро вайрон кунам, ту бошӣ дар бораи он чизе намепурсӣ ва дар фикри шутуронат ҳастӣ!? Абдулмутталиб ҷавоб дод: Ман соҳиби ҳамин шутурон ҳастам ва соҳиби Хона дигар кас аст, ки онро ҳимоя мекунад! Вақте сипоҳи Абраҳа азми ҳуҷум кард ва фили калонеро бо номи Маҳмуд ба сӯи ҳарами Макка ба ҳаракат дароварданд, пеш нарафт ва дар ҷояш хобид.Онро ба ҳар тарафе сар медоданд, медавид ва ҳамин ки ба сӯи Макка равон месохтанд, дар ҷояш меистод. Дар ин асно селаи азими парандагон аз сӯи баҳр дар ҳаво пайдо шуданд ва қудрати Худо ба намоиш даромад. Ҳар як паранда ду санг дар чангол ва санге дар минқор дошт ва бо партоби он пораҳои санггил лашкари Абраҳаро ба ҳалокат расониданд. "Оё надидӣ, ки Парвардигорат ба асҳоби фил чӣ кард? Оё нақша ва тадбири онҳоро табоҳва беасар нагардонд? Ва бар сари онҳо селаи парандагонро равона намуд, ки пораҳое аз санггилро бар (сари) онҳо партоб мекарданд (ва ҳамин тавр) онҳоро ба монанди коҳи кӯбида (ва пасхӯрда)-е намуд" 1. Аз он ҷо, ки онҳо ҳамроҳи худ филони ҷангӣ оварда буданд, дар таърих бо ёрони фил ва ё сипоҳи филсавор машҳур гардидаанд. Худованд бо зикри намоиши қудрати худ дар ин сура ба дигар кишвардорон, зӯроварон ва тавонмандон гӯшзад намудааст, ки аз интиқом ва азоби сахти Ӯ биандешанд ва сиёсати душманона ва роҳи ситез бо дини Ӯро дар пеш нагиранд, зеро чунин рафтор хотимаи бадеро барои онҳо дар пай дорад. Мардуми араб то он замон ҳарчанд аз тақвими моҳтобӣ ва моҳҳои қамарӣ ба гунае истифода мекарданд, вале барои сабти муназзами ҳаводиси таърих ва таъйини дақиқи таърихи рӯйдоди онҳо оғоз ва сарманшаи таърихие надоштанд. Бинобар ин, соли вуқӯи ҳодисаи филро ибтидои солшуморӣ ва таърихи таърихӣ барои ҳаводиси баъдӣ қарор доданд ва мегуфтанд: он кор чанд сол баъд аз ҳодисаи фил ва ё чанд сол пеш аз таърихи фил рӯй додааст. Лозим ба ёдоварист, ки Расули акрам (с) соли 571 м. баробар бо соли аввали омул фил таваллуд шудааст. Ҳодисаи Асҳоби Фил тақрибан ҳудуди панҷоҳ сол пас аз ҳодисаи асҳоби ухдуд ба вуқӯъ пайвастааст. Гуфтанист, ки дар соли Ҳудайбия – соли шашуми ҳиҷрӣ вақте мусулмонон ба гарданаи кӯҳи мушриф бар Ҳудайбия расиданд, шутури Расули Худо (с) дар ҷояш хобид. Ҳарчанд онро ба хестан водоштанд, аз ҷояш наҷунбид. Гуфтанд: Қасво (номи шутури он ҳазрат) аз ҳаракат бозмонд. Паёмбар (с) фармуд: "Қасво азҳаракат бознамондааст ва чунин одате ҳам надорад, балки онро ҳобис (боздоранда)-и фил боздоштааст", яъне он чизе, ки фили лашкари Абраҳаро аз рафтан ба ҳарами Макка боздошта буд, Қасворо низ ҳамон чиз боздоштааст.